Ziadyiinile liuw,
scase bii nchooḻ rnaw,
wbiire pcaalsa grë pxoz non grë zho zha ne rnabey lo maistr ley,
grë zha non lo meṉguiedz ni grë zha ne nac zhiwxtis zho.
Blozhse bnediidz zho,
laa zho pxidoo Jesús güeysaṉ zho me lo Pilat meṉ ne nac gobernador.
Bdziṉ me lo Pilat,
bnabdiidz Pilat rëb Pilat lo me:
―¿Pe nli na luu nac zhirey zha Israel?
Pquiab me rëb me:
―Nliw.
Tibaque quia grë zha ne nac pxoz non,
rzadraa grë ncuaaṉe rcaadz zho me.
Nacne wbiire Pilat bnabdiidz Pilat lo me,
rëb Pilat:
―¿Pe nacne rquiabd luu?
Bui gaṉle zha nactaa grë ncuaaṉe rcaadzdoḻ zho luu.
Bzee zdoo Pilat goṉ Pilat ible pquiabd me.
Gzobse lni Pascw rsilaa Pilat tib zha ne no ladzguiib,
teḻ cho zha ne gnabtaa meṉguiedz laa.
Leṉ dze co no tib mgui lë Barrabás ladzguiib,
ni zla zha ntseeb ne nacgza me,
laa zho no ga sac nzian zha ne beet zho zeeṉe gocntseeb zho lo gobiern.
Nacne psilo grë miech co,
rnab zho lo Pilat csilaa Pilat tib zha ne no ladzguiib zigne ruṉtaque Pilat grëraa iz.
Dzigo bnabdiidz Pilat lo zho,
rëb Pilat:
―¿Cho racladz to csilaa naa?
¿Pe silaa naa meṉ ne rnee zho zhirey to nu?
Sca rëb Pilat lo zho,
sac naṉle me niapse por rlëë grë pxoz non co raṉ zho Jesús gane bnabey zho bgaa me güeysaṉ zho me ga.
Per leḻ psilo grë miech co rnab zho csilaa Pilat Barrabás;
ni lëëque grë pxoz co pquiil zho.
Dzigo rëb Pilat lo zho:
―¿Zha dzigo racladz to gac meṉ rnee zho zhirey to nu?
Pquiab be grë miech co,
roptsie zho rnee zho:
―¡Bnabey yquia me lo cruz!
―¿Pe nac falt ne beeṉ me?
―rëb Pilat―.
¿Pe nacne racladz to yquia me lo cruz?
Biire zho roptsie zho rnee zho:
―¡Bnabey yquia me lo cruz!
Goṉ Pilat zha rac zho ni racladzaque me guiaṉnziuu me lo zho,
nacne mazd bzoob me xtiidz zho,
bnabey me blaa Barrabás;
laa Jesús,
blozhse bnabey me bdiṉ zho Jesús laa me beeṉ Jesús ntregar lo grë meṉguiib ne tsiequiaa me lo cruz.
Biire grë meṉguiib co bzëëbnie zho Jesús nëz leṉ yulow,
ga pcaalsa grëraa meṉguiib ne nacgrë zho.
Psilo zho rguitnie zho me,
bgacw zho me tib lar morad zig rna lar ne racw grë rey,
ni bzieecw zho bla lë yag guiets bzoob zhow guic me,
zig rzob coron guic grë rey.
Dzigo psilo zho nguiedz roptsie zho rnee zho:
―¡Goḻwi gaṉle zha ractaa zhirey zha Israel!
Bzheṉ zho tib goobgui,
rdeed zhow guic me,
rtsuc zho lo me,
rquiaalo zho rquiitsgzhib zho lo me zig rquiitsgzhib zho lo zha non.
Blozhse sca bdziitnie zho me,
laa zho blee lar morad ne nacw me ga,
biire zho bgacw zho me miṉe nac xab me;
dzigo laa zho brieenie me ga zienie zho me zaatne yquia me lo cruz.
Nëz zienie zho me,
bdzieel zho tib mgui Ciren lë Simón (lëë pxoz Lejandr ga grop Ruf),
znu ziaad me wbire me dan.
Dzigo bnabey zho me bi me zhicruz Jesús.
Zeeṉe bdziṉnie zho Jesús zaatne lë Gólgota (nac diidz co zig nac ne rnee ne “Gui Beerguic Ngutoo”);
ga bdeed zho nziu notsa guizh rmed ne lë mirr,
naṉ zho nie mew,
per god mew.
Dzigo laa zho pquiaa me lo cruz.
Blozhse pquiaa zho me lo cruz,
bzheṉ zho tib xab me pchug zhow,
biaaṉnie zho tib lëgaw tib tib zho,
laa stiba bio zho rif.
Zig hor wxeeren ga pquiaa zho me lo cruz.
Glaa guic cruz ne pquiaa zho me ga,
ga pquiaa zho bla lan diidz zaatne rnee pe nacne sca psacsi zho me,
rneew:
“LËË MEṈ RII QUIA NU,
PORNE NAC ME ZHIREY ZHA ISRAEL.”
Ye chop ngbaan pquiaagza zho me lo cruz,
tibga zhicruz zho bzo tib nëz cho zhicruz me.
[Ga brieequia miṉe raquiet lo Xtiidz Dios,
zaatne rnee:
“Bloo zho me lad zha ntseeb.”]
Grë miech ne rded zaatne quia me lo cruz ga,
ruṉnguzee zho me,
rzhidznie zho me,
haxta rdzi guic zho rnee zho lo me:
―¡Pe led rëb luu lëë,
laa luu ntsiḻ yadoo ni tsoṉaque ngbidz nzaalo luuw stib!
Nana zho,
¡pe gacd lëëque luu bla luu lo caxtigw qui,
biet lo cruz qui!
Scasaque grë pxoz non ni grë maistr ley,
rzhidznie zho me;
rnee zho:
―Stib miech scataa beeṉguiac me,
stib miech scataa bla me,
pe nac dzigo rrieelod me gla me me.
¡Teḻne nli me nac Meṉ ne zëëble diidz ga cxeeḻ Dios,
teḻne nli me nac zhirey ne,
niinagazh guiet me lo cruz;
zeeṉa gliladz ne me!
Ye zha ne quiagza me lo cruz ga,
rbidzgo zho lo me.
Goḻ groḻ dzew,
tibaque zeeṉe goc tib ncow dipse lo guidzliu,
haxta las tres biaa biini stib.
Horco nguiedz zëëb tsi Jesús,
rnee me:
―¡Eloi,
Eloi!
¿Lama sabactani?
(Diidz co nac zig nacne rnee ne:
¡Luuse name nac xDios naa!
¿Pe nacne psaan luu naa?)
Grë zha ne ndxie ga,
zeeṉe bin zho sca rbedz me,
no zho naṉ Lí,
meṉ ne biadteed xtiidz Dios padzeela,
meṉ co rbedz me.
Dzigo rias tib zho güeygadz tib lë zhiil lo nziu bla,
bzoob zhow tib guic goobgui pquiaa zhow ro me.
―¡Gotsaa csaan ―rnee zho―,
nu dziaṉ ne dieṉ pe ziaad Lí guiaadlit Lí me lo cruz!
Tibaque zeeṉe pquiaa me stib redz nroob,
znuse blozh me.
Lëëtaaque laa me nolozh,
zeeṉe briez nzoli lar nroob ne quia leṉ yadoo,
groḻtaa goca.
Gax lo me ga zo meṉ ne rnabey lo grë meṉguiib co,
zeeṉe goṉ meṉ co zha gut me,
rëbchaa me:
―¡Ne nligaa,
Xpëëd Dios nac meṉ qui!
Ye blalaa meṉ wnaa güeyso ga,
zit zo zho rwi zho;
lad co no Marí Magdal,
Salomé ni Marí ne nac xniaa Jacob niab grop José.
Nzianlaa nac zho,
lëë grë wnaa co beeṉ xyudar me leṉ dze ne güeyted me dib xtan zha Galilé;
ni zlagaa zha ne güeynaḻ zhits me zeeṉe bdziṉ me Jerusalén.
Lëëtaaque dze co nac vispr dze ne rdziiladz zho lo dziin.
Zeeṉe laa dze bdzepaa,
dzigo güey José (meṉ Arimaté) lo Pilat bnab me diidzbey tsiequeets me Jesús.
Glo zoot me tsied me,
per tibaque bloo me tib valor güey me;
niicle ne tib zha non nac me lad zhiwxtis zha Israel,
ye me quiambëz gdziṉ dze ne gnabey Dios.
Bzee zdoo Pilat zeeṉe bin me laa Jesús gutle.
Bnabey me gocredz zha ne rnabey lo meṉguiib ne quianap Jesús;
haxta bdziṉraa meṉ co rëb nliw,
dzigoraa bdeed me diidz tsielit José Jesús lo cruz.
Nacne güey José,
güeysi me tib lë lar nroob.
Zeeṉe blozh blit me Jesús lo cruz pcheḻ me Jesús lar co,
dzigo güeyxob me me tib leṉ baa ne ndieeṉ tib cho quie.
Blozh ga,
psodan me tib quie nroob psioog me ro baa co.
Ga zo Marí Magdal ni Marí xniaa José,
goṉ zho pa lo bgueets me.
Bdze dze dze ne rdziiladz zho lo dziin,
güey Marí Magdal,
Salomé,
ni Marí xniaa Jacob güeysi zho grë nceit nex ne tsietëëb zho lad xcuerp Jesús.
Laa zeeṉe biini liu,
dze ne rzobni zhmal,
silgaw loxaque ziaadlan ngbidza laa gza wnaa co briee laa zho zie ro baaṉ Jesús.
Nëz no zho,
rnabdiidzlsa zho dieṉ zha gdioob quie nroob ne nioog ro baa,
cho siguieḻ coba.
Ni zeeṉe bdziṉ zho,
goṉ zho laa quie co bdiooble.
Laa zho bzëëb leṉ baa,
zeeṉe goṉ zho nëz derech laa tib mgui nguieg zob ga,
nacw me tib lar nool,
dib nquitsbiese rna lar co.
Bdzieb zho goṉ zho me;
dzigo rëbchaa me lo zho:
―Gdziebde to.
¿Jesús lëë,
meṉ Nazaret ne pquiaa zho lo cruz,
meṉ co ziaadguib to?
Guieṉdle me nu,
¡laa me brieebanle!
Goḻwi gaṉle nu nac zaatne pxob zho me.
Goḻtsie,
goḻguiab lo Pedr ni lo grëraa xpëëdscuel me tsie zho Galilé,
ga tsiedzieel zho me zigne rëble me lo zho glo.